b'\n_START_ARTICLE_\n\xc3\x93lympos\n_START_SECTION_\nHistoria\n_START_PARAGRAPH_\n\xc3\x93lymposvuoristo on muotoutunut noin 200 miljoonaa vuotta sitten. Alue oli alun perin merenpohjaa. Vuoristo sai lopullisen muotonsa viimeisen j\xc3\xa4\xc3\xa4kauden j\xc3\xa4lkeen noin 10\xc2\xa0000 vuotta sitten._NEWLINE_\xc3\x93lympos sai erityisen maineensa antiikin ajalla. Kreikkalaisessa mytologiassa vuori oli olympolaisten jumalten eli kreikkalaisen uskonnon keskeisimpien jumalten asuinpaikka. Siell\xc3\xa4 ajateltiin sijaitsevan erityisesti ylijumala Zeuksen valtaistuimen. Nimi \xe2\x80\x9dOlympos\xe2\x80\x9d on ollut alun perin ilmeisesti yleinen nimi idealisoidulle jumalten asuinpaikalle, ja alkanut viitata tiettyyn vuoreen vasta my\xc3\xb6hemmin. Viel\xc3\xa4 Homeroksella on ep\xc3\xa4selv\xc3\xa4\xc3\xa4, miss\xc3\xa4 \xe2\x80\x9dOlympos\xe2\x80\x9d tarkalleen ottaen sijaitsi, ja eri puolilla antiikin maailmaa sijaitsi (ja sijaitsee edelleen) useita samannimisi\xc3\xa4 vuoria; antiikin aikana niit\xc3\xa4 tunnettiin ainakin 14 kappaletta, muun muassa Eliiss\xc3\xa4, Kyproksella, Lakoniassa, Lyykiassa ja Mysiassa. Nyky\xc3\xa4\xc3\xa4n tunnetuimpia ovat Euboian \xc3\x93lympos ja Lesboksen \xc3\x93lympos Kreikassa sek\xc3\xa4 Tr\xc3\xb3odos-vuorten \xc3\x93lympos Kyproksella._NEWLINE_Nimest\xc3\xa4\xc3\xa4n huolimatta \xc3\x93lymposvuorella ei ole yhteytt\xc3\xa4 Olympian kisoihin, jotka saivat nimens\xc3\xa4 Peloponnesoksen niemimaalla l\xc3\xa4hes 300 kilometri\xc3\xa4 vuoresta etel\xc3\xa4\xc3\xa4n sijaitsevasta Olympian lehdosta, joka oli panhelleeninen Zeuksen kulttipaikka. \xc3\x93lymposvuoren l\xc3\xa4hell\xc3\xa4 sen koillispuolella sijaitsi sen sijaan Dionin kaupunki, joka oli Makedonian valtakunnalle t\xc3\xa4rke\xc3\xa4 Zeuksen kulttipaikka._NEWLINE_Antiikin aikana \xc3\x93lymposta kutsuttiin my\xc3\xb6s Makedonian vuoreksi tai Thessalian vuoreksi. Paikallisesti vuoren nimi on tunnettu my\xc3\xb6s murremuodoissa \xc3\x89lympos tai \xc3\x89lymbo (\xe1\xbc\x9c\xce\xbb\xcf\x85\xce\xbc\xcf\x80\xce\xbf(\xcf\x82)). Eeppisess\xc3\xa4 runoudess\xc3\xa4 esiintyy nimimuoto \xc5\xaalympos (\xce\x9f\xe1\xbd\x94\xce\xbb\xcf\x85\xce\xbc\xcf\x80\xce\xbf\xcf\x82)._NEWLINE_\xc3\x93lymposvuori valloitettiin ensimm\xc3\xa4isen kerran 2. elokuuta 1913. Tuolloin sinne kiipesiv\xc3\xa4t ensimm\xc3\xa4isin\xc3\xa4 paikallinen Chr\xc3\xadstos K\xc3\xa1kalos sek\xc3\xa4 sveitsil\xc3\xa4iset Frederic Boissonnas ja Daniel Baud-Bovy. K\xc3\xa1kalos (1882\xe2\x80\x931976) toimi t\xc3\xa4m\xc3\xa4n j\xc3\xa4lkeen vuoren ensimm\xc3\xa4isen\xc3\xa4 oppaana ja kiipesi sinne viimeisen kerran vuonna 1972._NEWLINE_\xc3\x93lympoksen kansallispuisto perustettiin vuonna 1938. Se oli Kreikan ensimm\xc3\xa4inen kansallispuisto.'